คำสั่งการประปานครหลวง ที่ 354/2546 เรื่อง  หลักเกณฑ์และอัตราค่าใช้จ่ายในการติดตั้งประปาใหม่สำหรับที่พักอาศัยของโครงการบ้านเอื้ออาทร

คำสั่งการประปานครหลวง
คำสั่งการประปานครหลวง
ที่ ๓๕๔/๒๕๔๖
เรื่อง
หลักเกณฑ์และอัตราค่าใช้จ่ายในการติดตั้งประปาใหม่
สำหรับที่พักอาศัยของโครงการบ้านเอื้ออาทร[๑]
 

เพื่อเป็นการสนองนโยบายของรัฐบาลในเรื่อง
การจัดสร้างที่อยู่อาศัยสำหรับประชาชนผู้มีรายได้น้อยตามโครงการบ้านเอื้ออาทร อาศัยอำนาจตามความในข้อ
๕ ของข้อบังคับการประปานครหลวง ฉบับที่ ๑๑๖ ว่าด้วยการบริการจัดส่ง
จำหน่ายและการใช้น้ำประปา พ.ศ. ๒๕๔๓
จึงกำหนดหลักเกณฑ์และอัตราค่าใช้จ่ายในการติดตั้งประปาใหม่
สำหรับที่พักอาศัยของโครงการบ้านเอื้ออาทร ดังต่อไปนี้

๑. ผู้มีสิทธิ
ผู้มีสิทธิตามคำสั่งนี้
ต้องเป็นเจ้าของบ้านพักอาศัยในโครงการบ้านเอื้ออาทรและขอใช้สิทธิได้เพียงครั้งเดียว

๒. การยื่นคำขอ
๒.๑ ในการจัดให้มีโครงการบ้านเอื้ออาทรแต่ละโครงการ
ให้การเคหะแห่งชาติยื่นคำขอใช้หลักเกณฑ์ตามคำสั่งนี้ต่อการประปานครหลวง
โดยให้แสดงแบบอาคารพักอาศัย ผังบริเวณโครงการและจำนวนหน่วยที่พักอาศัย
๒.๒ เมื่อได้รับอนุมัติจากผู้ว่าการการประปานครหลวงตามคำขอในข้อ
๒.๑ แล้ว
ให้การเคหะแห่งชาติรวบรวมและยื่นคำขอติดตั้งประปาใหม่ ให้ผู้มีสิทธิตามข้อ ๑

๓. ค่าใช้จ่ายในการติดตั้งประปาใหม่
การเคหะแห่งชาติสามารถเลือกขอส่วนลดค่าใช้จ่ายของแต่ละโครงการได้ในกรณีใดกรณีหนึ่ง
ดังต่อไปนี้
๓.๑ กรณีที่การประปานครหลวงไม่ช่วยลงทุนค่าใช้จ่ายในการวางท่อจ่ายน้ำภายในโครงการและ/หรือการวางท่อเพื่อบรรจบท่อประปาของการประปานครหลวงให้คิดค่าใช้จ่ายในการติดตั้งประปาใหม่แบบเหมาจ่าย
(Flat rate) โดยมอบส่วนลด ๓๐% จากอัตราที่กำหนด
(ไม่รวมเงินค่าประกันการใช้น้ำ) หรือ
๓.๒ กรณีที่การประปานครหลวงช่วยลงทุนค่าใช้จ่ายในการก่อสร้างวางท่อจ่ายน้ำ
ตามคำสั่งการประปานครหลวงที่ ๑๐๙/๒๕๔๔ เรื่อง
หลักเกณฑ์และอัตราค่าใช้จ่ายในการติดตั้งประปาใหม่ ให้คิดค่าใช้จ่ายในการติดตั้งประปาใหม่แบบเหมาจ่าย
(Flat rate) ตามอัตราที่กำหนดโดยไม่มีส่วนลดใด ๆ

ทั้งนี้ ตั้งแต่บัดนี้เป็นต้นไป


สั่ง ณ วันที่ ๑๙ ธันวาคม พ.ศ. ๒๕๔๖
สุธรรม ชัชวาลวงศ์
ผู้ว่าการการประปานครหลวง















มัตติกา/พิมพ์
๓ พฤษภาคม ๒๕๔๗

สุนันทา/จีระ/ตรวจ
๑๔ พฤษภาคม ๒๕๔๗

สุกัญญา/ผู้จัดทำ
๑๑ มกราคม ๒๕๔๙

สุเมธ/ปรับปรุง
๑๗ กรกฎาคม ๒๕๕๘



[๑]
ราชกิจจานุเบกษา เล่ม ๑๒๑/ตอนที่ ๙ ง/หน้า ๑๗๒/๒๙ มกราคม ๒๕๔๗